Jukka Pasonen

B-tukialueen 850 paikan sikatilalla lähes 30 000 euroa tappiota viime vuonna.

B-alueen 100 hehtaarin viljatilalla lähes tonni tappiota.

C-alueen 65 lehmän maitotilalla käteen jäävää tuloa 4 000 euroa vuodessa. Kun se jaetaan isännälle ja emännälle, kuukaudessa käteen jää vajaa 200 euroa.

Kahdessa vuodessa tulokset ovat romahtaneet täysin.

MTK julkisti torstaina viiden tilan kassavirtalaskelmat. Ne olivat taustaa sille, miksi viljelijät ovat perjantaina traktorimarssilla Helsingissä.

Tilalaskelmissa on otettu huomioon vain maatalouden tulot, menot ja verot. Erotus jää viljelijäperheen elämiseen – ja tilan kehittämiseen.

"Tilat ovat todellisia tiloja", MTK:n puheenjohtaja Juha Marttila kertoo.

Hän huomauttaa, että laskelmien tilat ovat keskimääräistä suurempia ja hyvin hoidettuja.

Eurostatin tilastojen mukaan maataloustulo laski Suomessa eniten koko EU:ssa 2014. Viime vuonna maataloustulo oli enää puolet siitä mitä 2012.

Venäjän asettamien tuontikieltojen jälkeen maidon tuottajahinta on laskenut 17 prosenttia, perunan 21, sianlihan 16 sekä naudanlihan 8 prosenttia, MTK kertoo tiedotteessaan.